Recela 13 : Hara (gweta)

Recela 13 : Hara ~ 原 (JA)

Recela 13 : Hara ( niponavon 原 ) tir san-balemeafa gweta ke sposaf gwetak vergumveltkiraf gu 53 recela ke Tōkaidō vawa ( 東海道五十三次之内, Tōkaidō Gojūsan-tsugi no uchi ), zovdayan gan Utagawa Hiroshige niponaf yambik, is taneon piskuyun bak 1833-1834 gan Hōeidō.

Tōkaidō vawa tiyir vawapa wale Edo ( re Tokyo ) tiso kelu ke Shogun patectokilik is Kyoto gindafu kelu ke Nipona. Sareon gu Hiroshige, kotafa soluma tiyir vas mon 500 km- numen lanis koyasik bad mon toloya safta exuleyed.

Hiroshige va varaf gwetak dem 53 recela ke zalor zovdayar. Bata gweta ( Ukiyo-e tazuk ) tir lumkirafa gu 37 × 25 cm- ( ton Oban breviz ). Tir san-bareafa ke enk ise va greelt koe Hara kaatoer.

 Greelt ke Hara 
Recela ke Hara ( niponavon 原宿 ) koe refa Numasu widava ke Shizuoka winka tigiyir. 

Male Edo Hiroshige va ilef Fuji tculk ixam al romafelayar, voxen Hara tigisa wale Numazu is Yoshiwara va telo lokiewafo wixo va meftava tisa ane ontine ke Nipona ( 3776 m- ) nedir. Kabdueon Awata meftava isu Ashigara tigid, is dere tana arna ke Aitaka jaka.

Va gijarotiuca is ontine ke tculk batlize elimon dimzilir, ton siak tiskan gan koredik koe taneafa azenta is kadimeon Fuji mefta is anameon yona orikafa arna. Koe bata gweta ke Hiroshige, ontinuk va xuta divnir. Manbat trasiks gan Hokusai ixam al zo askiyir.

Koe azeka, vanmiae gralka, va toloyi zenki kozwit ; moe kelda tanoye ayikye is toloya ayikya, don tana gisa va plor. Ayikya tid koyasik, isen larde vawa gu wupexo banugale zo krupteyer, pune zanisikye dem vajap va sina dositar. Fum ke aspe ke ayikye gan toloya taneafa staa ke yolt ke Hiroshige zo koswar.

Beka miluca ke watsa ( Fuji tculk ) is mila rekola ke lingera, va dodisukera noved, pune trutca ke Hokusai konakinde kirarur. Gentim ke wira va Fuji tculk tir milaf volsen atoera va meftava. Hiroshige va vieleafa nakila taneon djupimtar lize Fuji tculk dilizeson rotawir voxen sumeon dum ki ke ezlafa ik nyabafa zikexa matcafa gu listuca ke niponaf patectoy. Hokusai, volson, va idjafa is vilafa kira guon askir ise ta miv ina lasuvayar, arapenison va voxaca : gazda ok siel is muva ok xefto is suka ikz-, atoeson va mon decemoy amidaf siatos.

Wira ke Hokusai luxeon tir pokefa loon dam tela ke Claude Monet viele va enk dem Wevala ke Rouen arti tev-sanda djutur. Martig ke Hokusai va lana alaakuca is teca ilamkuca remzilir, dace viele va koekafa nakila ke vieleafa blira ok entaf patectoy kaatoer, solve Hiroshige lodulkon is lodezlon is lorukuzon skur. Hiroshige gan lan alpoz zo koswar.

 Dere rupec 

 Stragela 

|style="vertical-align: top;"|

|}

Recela 13 : Hara (gweta)
Recela 13 : Hara  gweta)
Recela 13 : Hara (gweta)